《春日饮唐山人竹园》
明代·宋登春

蝴蝶满园春日晴，桃花梨花飞素馨。千竿万竿何菁菁，时时风雨闻秋声。

淇园阔节不足数，渭川绿玉难为称。尔莫斸为化龙杖，虚劳万里升天行。

尔莫截作学凤笙，拘牵众乐相和鸣。饰金缀玉非本性，不如抱箨全尔精。

高阳徒，箨冠生，引觞大嚼无俗情。其如晋代竹林彦，枕曲眠糟损性灵。

却怪王猷多傲世，入门先问主人名。

作者简介：真定府新河人，字应元，号海翁，晚号鹅池生。少能诗，善画。嗜酒慕侠，能骑射。年三十，以妻子儿女五人皆死，弃家远游。晚居江陵，知府徐学谟甚敬礼之。后游石首受辱，遂披发为头陀，不知所终。一说于万历十七年离徐学谟家，泛舟钱塘，投江死。有《鹅池集》、《燕石集》。